M. Sabolová, poslankyňa: (2007-06-26):
Stredoškolsky vzdelaní technici, projektanti s dlhoročnou odbornou praxou, ktorí podľa zákona č. 136/1995 o odbornej spôsobilosti na vybrané činnosti vo výstavbe, boli pred augustom 2001 zapísaní do registra odborne spôsobilých technikov pre činnosť projektovania stavieb, by v súčasnosti ich činnosť bola istým spôsobom obmedzená. Títo stredoškolsky vzdelaní technici získali v zmysle živnostenského oprávnenia súhlas na projektovanie stavieb v zmysle § 45 ods. 1 a 2 zákona č. 50 o územnom plánovaní a stavebnom poriadku v znení neskorších predpisov. Ide o ich viazanú živnosť, projektovanie stavieb, ktoré bolo v súčasne platnom zákone v prílohe 2 v skupine 213 pod poradovým číslom 11. Podľa navrhovanej novely živnostenského zákona táto viazaná živnosť je zrušená a ponechaná je iba živnosť vypracovanie dokumentácie a projektu jednoduchých stavieb, drobných stavieb a zmien týchto stavieb. Na vykonávanie podľa § 45 ods. 6 stavebného zákona stačí iba vysokoškolské alebo stredoškolské vzdelanie, odborné vzdelanie príslušného technického smeru bez akejkoľvek praxe a ďalšie preukázanej odbornej spôsobilosti. Projektovanie jednoduchých a drobných stavieb však nepatrí medzi vybrané činnosti vo výstavbe. Toto je veľmi dôležitá poznámka. Domnievam sa, že v tomto prípade ide o nedorozumenie, ktoré vyplýva z názoru, že odborne spôsobilý technik je vo všeobecnosti oprávnený iba na projektovanie jednoduchých a drobných stavieb v zmysle stavebného zákona. Táto skutočnosť sa totiž legislatívne dotýka iba odborne spôsobilých technikov so zameraním na stavebné konštrukcie, čiže stavebný technik. Ostatní odborne spôsobilí technici s inou špecializáciou, s profesiou, napr. projektovanie dopravných, vodohospodárskych, inžinierskych, technických, technologických, energetických stavieb, môžu v rámci svojho presne špecifikovaného oprávnenia, ktoré im vydala Slovenská komora stavebných inžinierov, projektovať stavby, ktoré nemožno kvalifikovane ohraničiť pojmom jednoduché a drobné, pretože žiadna právna úprava takéto špecializované stavby nedefinovala ani nedefinuje ako jednoduché a drobné. V prípade, že kategória projektovanie stavieb vypadne v dnes navrhovanom zákone, odborne spôsobilí technici s osvedčením podľa § 43c nebudú môcť naďalej sa podieľať na vybranej činnosti vo výstavbe, nebudú môcť vykonávať projektovú činnosť v rozsahu, ktorú im tento paragraf garantoval, čiže to, čo robia dnes, lebo bude v rozpore s dikciou živnostenského zákona. V rámci vypracovania dokumentácie a projektu jednoduchých stavieb, drobných stavieb a zmien týchto stavieb totiž nenájdu oporu v živnostenskom zákone na projektovanie stavieb v rozsahu svojho oprávnenia. Ide o skupinu ľudí, ktorí dnes dostali oprávnenie vykonávať na základe živnosti projektovanie stavieb, v ktorých sa nám podarilo pri ich pracovnej činnosti a veku dostať do kategórie po 20-, 30-ročnej praxi, aby mohli projektovať stavby podľa toho § 43c a 45 ods. 6 zákona č. 50. A teraz môj pozmeňujúci návrh a prosím o jeho podporu, aby sme túto živnosť nechali v pôvodnom znení. V bode 62 v prílohe č. 2 bod 9 v skupine 213 Stavebníctvo. Bod znie: „9. Vypracovanie dokumentácie a projektovanie jednoduchých stavieb, drobných stavieb a zmien týchto stavieb“ je potrebné „1. vysokoškolské vzdelanie stavebného alebo architektonického smeru alebo 2. odborné stredoškolské vzdelanie stavebného smeru v zmysle § 45 ods. 6 zákona č. 50/1976 Zb. o územnom plánovaní v stavebnom poriadku (stavebný zákon) v znení neskorších predpisov.“ Druhá odrážka prílohy je: „Vypracovanie dokumentácie a projektovanie technického, technologického a energetického vybavenia týchto stavieb 1. vysokoškolské vzdelanie príslušného technického smeru alebo 2. odborné stredoškolské vzdelanie príslušného technického smeru.“ A teraz to, čo tam vraciame, je: „Projektovanie stavieb“, na to je potrebné „osvedčenie o odbornej spôsobilosti v zmysle § 43c zákona Slovenskej národnej rady č. 138/1992 Zb. o autorizovaných architektoch, autorizovaných stavebných inžinieroch v znení zákona č. 554/2001 Z. z.“ Toľko je text, teda moje požiadavky, aby bod 9 v prílohe č. 2 umožnil vykonávať v takomto širšom rozsahu aj týmto autorizovaným a odborne spôsobilým technikom svoju prácu. Ide o ľudí, ktorí skutočne možno za nejaký čas pôjdu do dôchodku a stane sa, že im obmedzíme ich prácu len na drobné stavby, čo skutočne nenapĺňa zákon, ktorý by sme chceli novelizovať. Ďakujem pekne.